Mu dya kabidi, 30 Mweshi wa 5
Batumbishe eshina dya Yehowa.
Su baluudi beela sunga kukaasha eshina dy’Efile Mukulu kwi mwanda su? Oolo! Yehowa winyi sha Bible, akumiina’shi bantu baukye eshina dyaye. Mwaluudi ebuwa abitungu aukye kikyebe ky’eshimba dya sha mukanda bwa’shi kimukunkushe mu bitshibilo byata bwa kwiwaluula. Maverse ebungi aaleesha’shi eshina dy’Efile Mukulu di na muulo na’shi abitungu dineemekibwe. (Efi. 3:15; Mis. 83:18; Yesh. 42:8; 43:10; Yo. 17:6, 26; Bik. 15:14) Na dingi Yehowa baadi muyookyele bafundji ba Bible bwa’shi bafunde eshina dyaye misango binunu na binunu mu maniskri a kala. (Es. 38:23) Byabya, nsaa ayikatusha baluudi eshina dy’Efile Mukulu, tabaneemeka Yehowa nya. Lelo uno twi na bishinkamiisho bibungi abileesha’shi abitungu tufube n’eshina dy’Efile Mukulu. Mu Bible mupya a Traduction du monde nouveau a mu 2013 mwi eshina dy’Efile Mukulu misango 7216. Babatenteka dyanka misango isamombo kukila mu Bible mukulu. Mbakumbashe misango itano mwanda mbasangane eshina dy’Efile Mukulu mu Mifungofungo ya ku Kalunga Kafwe yabadi bapete binobino. Ino misango itano mbeyisangane mu mukanda wa 1 Sam. 2:25; 6:3; 10:26; 23:14, 16. Musango wa kasamombo, wi mu Bansushi 19:18, mbeukumbashe mwanda mbeupete mu kukimbuula mu ma maniskri a Bible a kala. w15 12/15 2:5, 6
Mu dya kasatu, 31 Mweshi wa 5
Ididîlayi mu kwifulêna bu bâna na bâna.
Abitungu tunyingishe kifulo kyetu kya bu bana na bana kubanga binobino mwanda kukita bino akuketukwasha bwa kunyingiila bitompwanga byooso byatudi balombeene kupeta mu mafuku e kumpala. Twi na mishindo ibungi yatudi balombeene kuleesha kifulo kya bu bana na bana mpaa na lelo kumpala kwa’shi mpombo ikata ibangye. Bakwetu bebungi bakwete kukyenga pa mwanda wa kutshinkatshinka kwa nsenga, mpeshi a kyeshi, bipapi na angi masaku aatukila ku bintu byabadi bapangye. Bangi bakwetu bakwete kunyingiila mu kubingwabigwa. (Mat. 24:6-9) Kwi nkalakashi ya myanda ya makuta efuku dyooso mwanda wa ndumbulwilo mukutwe kululama. (Kibaf. 6:5, 6) Byabya, nsaa ayipete bakwetu nkalakashi ibungi, atupete mishindo ibungi ya kwibaleesha byatudi bebafule. Sunga byekala’shi uno ndumbulwilo te na kifulo abitungu tuyididiile na kuleesha kifulo kya bu bana na bana.
Mu dya kananka, 1 Mweshi wa 6
Edimi dya kalolo namu aditshokolâ byoko.
Sunga apakula muntu mwanda awitufiitshisha munda, bibuwa twisambe naaye na kalolo. (Nki. 15:1) Bu kileshesho, mwana e mu bipwa ekumi a ungi mukashi mufwishe mulume baadi amba’shi afubila Yehowa aku namu akitanga myanda ibubi. Bino bibaadi bikalakashe ungi mukwetu mukashi mu kakongye aye nkulungula nyinaye’shi: “We mukushe mwan’obe bibubi.” Nyina mwana baadi muumiine kapindji aye nkumwaluula’shi: “Eyendo’shi kulongyesha mwana takumushintuula musango umune nya, kadi mu kumulongyeshanga ende na kushintuluka kapeelakapeela. Ongipushe uno mwanda kunyima kwa Armagedone; yaaya nsaa atukashinkamisha byandi mumukushe.” Bu bibaadi nyina mwana muleeshe lwishinko na ngakwilo a kalolo kwi mukwetu mukashi, kipwano kyabo kibaadi kitungunukye. Akupu, mwana’ye bapushishe bibambile nyinaaye, aye nkumona’shi nyinaaye kya mukulupila bwa kushintuluka. Aye nkwimika kipwano na ba kuuku bebubi, aye nkubatshishiibwa, akupu kunyima kwa mafuku, babangile kufuba ku Betele. Bino abileesha’shi mwanda ooso watwisamba na bakwetu, beena kifuko sunga bantu batusha’bauku, abitungu’shi bishima byetu biikale’nka “biibuwa, bii mwenyi.”
lua_Latn lua_Latn lua_Latn bem_Latn wol_Latn bem_Latn kmb_Latn kmb_Latn bem_Latn